SPLOŠNA BOLNIŠNICA IZOLA

OSPEDALE GENERALE ISOLA

E: uprava@sb-izola.si

Številka: 090-129/2023-3130-4

Datum: 17. 11. 2023

Zadeva: Izvajanje zakona o dostopu do informacij javnega značaja – mnenje ministrstva

Zveza: vaš dopis št. PKO-1261-P/23 z dne 12. 10. 2023

Spoštovani,

prejeli smo vaš dopis, kjer navajate, da ste prejeli zahtevo za dostop do informacij javnega značaja s katero želi vlagateljica, prejeti dokument iz katerega je razvidno število neizzivnih rezultatov pri testu TOAE pri novorojenčkih rojenih v letu 2022. Vlagateljica v svoji zahtevi dodaja, da v kolikor s statističnimi podatki ne razpolagate, naj se ji posreduje posamezne anonimizirane izvide presejalnega testa. Za mnenje ste zaprosili tudi Informacijskega pooblaščenca, ki pa vas je usmeril na naše ministrstvo. Zanima vas, ali se izvidi pacientov, čeprav anonimizirani, štejejo za informacijo javnega značaja.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, lahko na podlagi drugega odstavka 32. člena Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) le seznanja javnost o načinu in pogojih dostopa do informacij javnega značaja oziroma posreduje le neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

Iz Registra zavezancev za informacije javnega značaja (eRZIJZ) na dan 27. 10. 2023 je razvidno, da je Splošna bolnišnica Izola zavezanec za dostop do informacij javnega značaja na podlagi 1. alineje prvega odstavka 3.b čl. ZDIJZ - druga oseba javnega prava kot izvajalec javne službe na podlagi splošnega akta, zato je dolžna prosilcu posredovati vse informacije, ki izvirajo iz delovnega področja organa (izvajanje javnopravnih nalog), nahajajo pa se v obliki dokumenta, zadeve, dosjeja, registra, evidence ali drugega dokumentarnega gradiva, ki ga je organ izdelal sam, v sodelovanju z drugim organom, ali pridobil od drugih oseb.

Dejstvo je, da vsebuje zdravstvena dokumentacija (tudi izvid) poleg imena in priimka pacienta tudi druge osebne podatke v zvezi z zdravjem, ki so nastali v okviru zdravstvene obravnave pacientov. V konkretnem primeru je predmet presoje zahteva za dostop do anonimiziranih izvidov pacientov, torej delni dostop do dokumentov/izvidov pacientov na podlagi 7. člena ZDIJZ, kar bi pomenilo, da prosilec pridobi podatke iz izvida posameznega pacienta pri čemer se prekrije ime in priimek pacienta oziroma se anonimizira izvid do take stopnje, da identifikacija posameznika ni mogoča niti na podlagi ostalih podatkov iz izvida.

Po mnenju ministrstva namen varstva osebnih podatkov ni varovanje osebnih podatkov kot takih, temveč varovanje pravic posameznika, na katerega se podatki nanašajo, torej pravice posameznika poleg predpisov s področja varstva osebnih podatkov definirajo/varujejo tudi drugi predpisi, v konkretnem primeru predpisi s področja zdravstvene dejavnosti (npr. 51. člen Zakona o zdravstveni dejavnosti (ZZDej)[[2]](#footnote-2); 52. člen Zakona o zdravniški službi (ZZdrS)[[3]](#footnote-3); 44. in 45. člen Zakona o pacientovih pravicah (ZPacP)[[4]](#footnote-4); 1. člen (vsi podatki ne samo osebni podatki) in 14.b člen Zakona o zbirkah podatkov s področja zdravstvenega varstva (ZZPPZ)[[5]](#footnote-5) ter 3. in 5.a člen Pravilnika o pooblastilih za obdelavo podatkov v Centralnem registru podatkov o pacientih[[6]](#footnote-6).

Pravica strank oziroma drugih oseb s posebnim interesom do vpogleda v zdravstveno dokumentacijo posameznika in pravica dostopa do informacij javnega značaja se razlikujeta tako po svoji podlagi, namenu, obsegu in pogojih kot tudi po svojem temelju.

Dostop do informacij v spisih/dosjejih je treba urejati tako, da je zagotovljeno varstvo vseh človekovih pravic, ne le dostopa do informacij javnega značaja temveč tudi varstvo človekove osebnosti in dostojanstva (34. člen Ustave Republike Slovenije[[7]](#footnote-7)), varstvo pravic zasebnosti in osebnostnih pravic (35. člen Ustave) ter varstvo osebnih podatkov (38. člen Ustave).[[8]](#footnote-8)

Določbe navedenih procesnih oziroma organizacijskih zakonov so torej omejene na specifične dokumente oziroma informacije, ki se vodijo z zvezi z določenimi postopki (zdravstveno obravnavo) in pristojnostmi. Ti zakoni urejajo posebna pravila za dostopanje do navedenih informacij ter vsebujejo v zvezi s tem, tudi tem postopkom ter pravicam oseb, ki se v njih nahajajo, posebej prilagojene omejitve.

Torej imajo pri dostopu do informacij v zdravstveni dokumentaciji pacientov posebne določbe področne zakonodaje značaj specialne ureditve (lex specialis) glede na določbe ZDIJZ. Npr. v kolikor je vlagateljica zahtevo vložila za pridobitev podatkov za namene raziskovalne dejavnosti je dovoljeno posredovanje tudi osebnih podatkov pod pogoji iz 69. člena Zakona o varstvu osebnih podatkov (ZVOP-2)[[9]](#footnote-9). ZDIJZ se lahko kot splošnejši predpis uporablja le v tistih primerih in v zvezi z dostopom do tistih informacij, do katerih dostop ni urejen/omejen z navedenimi specialnimi zakoni.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi. Ministrstvo se glede na svoje pristojnosti, do konkretnih postopkov v zvezi z dostopom do informacij javnega značaja ne sme podrobneje opredeljevati, saj v konkretnih upravnih zadevah določbe predpisov izvajajo upravni organi in sodišča, ki o zadevah samostojno odločajo. Za podajanje mnenj v zvezi z izvajanjem Zakona o varstvu osebnih podatkov je pristojno Ministrstvo za pravosodje.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik generalna direktorica

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [23/05](http://www.uradni-list.si/1/objava.jsp?sop=2005-01-0778) – uradno prečiščeno besedilo, [15/08](http://www.uradni-list.si/1/objava.jsp?sop=2008-01-0455) – ZPacP, [23/08](http://www.uradni-list.si/1/objava.jsp?sop=2008-01-0831), [58/08](http://www.uradni-list.si/1/objava.jsp?sop=2008-01-2482) – ZZdrS-E, [77/08](http://www.uradni-list.si/1/objava.jsp?sop=2008-01-3448) – ZDZdr, [40/12](http://www.uradni-list.si/1/objava.jsp?sop=2012-01-1700)

   – ZUJF, [14/13](http://www.uradni-list.si/1/objava.jsp?sop=2013-01-0372), [88/16](http://www.uradni-list.si/1/objava.jsp?sop=2016-01-3927) – ZdZPZD, [64/17](http://www.uradni-list.si/1/objava.jsp?sop=2017-01-3026), [1/19](http://www.uradni-list.si/1/objava.jsp?sop=2019-01-0005) – odl. US, [73/19](http://www.uradni-list.si/1/objava.jsp?sop=2019-01-3228), [82/20](http://www.uradni-list.si/1/objava.jsp?sop=2020-01-1233), [152/20](http://www.uradni-list.si/1/objava.jsp?sop=2020-01-2610) – ZZUOOP, [203/20](http://www.uradni-list.si/1/objava.jsp?sop=2020-01-3772) – ZIUPOPDVE,

   [112/21](http://www.uradni-list.si/1/objava.jsp?sop=2021-01-2452) – ZNUPZ, [196/21](http://www.uradni-list.si/1/objava.jsp?sop=2021-01-3898) – ZDOsk, [100/22](http://www.uradni-list.si/1/objava.jsp?sop=2022-01-2511) – ZNUZSZS, [132/22](http://www.uradni-list.si/1/objava.jsp?sop=2022-01-3126) – odl. US, [141/22](http://www.uradni-list.si/1/objava.jsp?sop=2022-01-3465) – ZNUNBZ, [14/23](http://www.uradni-list.si/1/objava.jsp?sop=2023-01-0255) – odl. US in [84/23](http://www.uradni-list.si/1/objava.jsp?sop=2023-01-2570)

   – ZDOsk-1. [↑](#footnote-ref-2)
3. Uradni list RS, št. [72/06](http://www.uradni-list.si/1/objava.jsp?sop=2006-01-3076) – uradno prečiščeno besedilo, [15/08](http://www.uradni-list.si/1/objava.jsp?sop=2008-01-0455) – ZPacP, [58/08](http://www.uradni-list.si/1/objava.jsp?sop=2008-01-2482), [107/10](http://www.uradni-list.si/1/objava.jsp?sop=2010-01-5581) – ZPPKZ, [40/12](http://www.uradni-list.si/1/objava.jsp?sop=2012-01-1700) – ZUJF, [88/16](http://www.uradni-list.si/1/objava.jsp?sop=2016-01-3927) –

   ZdZPZD, [40/17](http://www.uradni-list.si/1/objava.jsp?sop=2017-01-2005), [64/17](http://www.uradni-list.si/1/objava.jsp?sop=2017-01-3026) – ZZDej-K, [49/18](http://www.uradni-list.si/1/objava.jsp?sop=2018-01-2523), [66/19](http://www.uradni-list.si/1/objava.jsp?sop=2019-01-2922) in [199/21](http://www.uradni-list.si/1/objava.jsp?sop=2021-01-3973). [↑](#footnote-ref-3)
4. Uradni list RS, št. [15/08](http://www.uradni-list.si/1/objava.jsp?sop=2008-01-0455), [55/17](http://www.uradni-list.si/1/objava.jsp?sop=2017-01-2526), [177/20](http://www.uradni-list.si/1/objava.jsp?sop=2020-01-3111) in [100/22](http://www.uradni-list.si/1/objava.jsp?sop=2022-01-2511) – ZNUZSZS. [↑](#footnote-ref-4)
5. Uradni list RS, št. [65/00](http://www.uradni-list.si/1/objava.jsp?sop=2000-01-2969), [47/15](http://www.uradni-list.si/1/objava.jsp?sop=2015-01-1933), [31/18](http://www.uradni-list.si/1/objava.jsp?sop=2018-01-1410), [152/20](http://www.uradni-list.si/1/objava.jsp?sop=2020-01-2610) .

   – ZZUOOP, [175/20](http://www.uradni-list.si/1/objava.jsp?sop=2020-01-3096) – ZIUOPDVE, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [112/21](http://www.uradni-list.si/1/objava.jsp?sop=2021-01-2452) – ZNUPZ, [196/21](http://www.uradni-list.si/1/objava.jsp?sop=2021-01-3898) – ZDOsk, [206/21](http://www.uradni-list.si/1/objava.jsp?sop=2021-01-4283) – ZDUPŠOP,

   [141/22](http://www.uradni-list.si/1/objava.jsp?sop=2022-01-3465) – ZNUNBZ, [18/23](http://www.uradni-list.si/1/objava.jsp?sop=2023-01-0348) – ZDU-1O in [84/23](http://www.uradni-list.si/1/objava.jsp?sop=2023-01-2570) – ZDOsk-1. [↑](#footnote-ref-5)
6. Uradni list RS, št. [51/16](http://www.uradni-list.si/1/objava.jsp?sop=2016-01-2251) in [95/21](http://www.uradni-list.si/1/objava.jsp?sop=2021-01-2066). [↑](#footnote-ref-6)
7. Ustava Republike Slovenije (Uradni list RS, št. [33/91-I](http://www.uradni-list.si/1/objava.jsp?sop=1991-01-1409), [42/97](http://www.uradni-list.si/1/objava.jsp?sop=1997-01-2341) – UZS68, [66/00](http://www.uradni-list.si/1/objava.jsp?sop=2000-01-3052) – UZ80, [24/03](http://www.uradni-list.si/1/objava.jsp?sop=2003-01-0899) – UZ3a, 47, 68, [69/04](http://www.uradni-list.si/1/objava.jsp?sop=2004-01-3088) –

   UZ14, [69/04](http://www.uradni-list.si/1/objava.jsp?sop=2004-01-3090) – UZ43, [69/04](http://www.uradni-list.si/1/objava.jsp?sop=2004-01-3092) – UZ50, [68/06](http://www.uradni-list.si/1/objava.jsp?sop=2006-01-2951) – UZ121,140,143, [47/13](http://www.uradni-list.si/1/objava.jsp?sop=2013-01-1777) – UZ148, [47/13](http://www.uradni-list.si/1/objava.jsp?sop=2013-01-1779) – UZ90,97,99, [75/16](http://www.uradni-list.si/1/objava.jsp?sop=2016-01-3208) – UZ70a in

   [92/21](http://www.uradni-list.si/1/objava.jsp?sop=2021-01-1970) – UZ62a). [↑](#footnote-ref-7)
8. Sodba Vrhovnega sodišča RS, X Ips 4/2020. [↑](#footnote-ref-8)
9. Uradni list RS, št. [163/22](http://www.uradni-list.si/1/objava.jsp?sop=2022-01-4187). [↑](#footnote-ref-9)